《题禹庙》
宋代·齐唐

削断龙门剑力间，遗祠终古鉴湖边。
昆墟到海曾穷地，石穴藏书不记年。
春色门墙花滴雨，晓光台殿水浮烟。
涂山万国梯航集，告禅录坛岂偶然。

作者简介：（987—1074）越州会稽人，字祖之。齐廓弟。仁宗天圣八年进士。两应制科秘阁皆首选，两对策皆在第一。言论切直，遭排去。后以著作佐郎知富阳，改南雄州签判。会交趾进麒麟，唐据史传非之，众服其博识。以职方员外郎致仕，筑庐于少微山以居。有《学苑精英》、《少微集》。